REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/74-23

30. mart 2023. godine

B e o g r a d

ZAPISNIK

18. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 30. MARTA 2023. GODINE

Sednica je počela u 12,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Tijana Davidovac, Nenad Mitrović, Nebojša Zelenović, Vojislav Vujić i Dragan M. Marković.

Sednici su prisustvovali zamenici članova Odbora: Bratimir Vasiljević (zamenik Ane Beloice), Milica Obradović (zamenik Miroslava Kondića), Snežana Paunović (zamenik Dušana Bajatovića), Đorđe Stanković (zamenik Miroslava Aleksića), Aleksandar Jugović (zamenik Nikole Radosavljevića) i Akoš Uhelji (zamenik Rozalije Ekres).

Sednici nisu prisustvovali članovi Odbora: Aleksandra Tomić, Vladimir Obradović, Bojana Bukumirović i Veroljub Stevanović, niti njihovi zamenici.

Na predlog predsednika, Odbor je, jednoglasno (13 glasova za), utvrdio sledeći:

D n e v n i r e d:

1. Pokretanje postupka za izbor predsednika, potpredsednika i tri člana Saveta Državne revizorske institucije.

**PRVA TAČKA DNEVNOG REDA:** Pokretanje postupka za izbor predsednika, potpredsednika i tri člana Saveta Državne revizorske institucije

 Veroljub Arsić je podsetio članove Odbora da su Odlukom o izboru predsednika, potpredsednika i tri člana Saveta Državne revizorske institucije, koju je Narodna skupština donela na Trećoj sednici Prvog redovnog zasedanja u 2018. godini, održanoj 19. aprila 2018. godine, za predsednika, potpredsednika i tri člana Saveta Državne revozorske institucije izabrani dr Duško Pejović, Bojana Mitrović, Nevenka Bojanić, Marijana Simović i Ljiljana Dimitrijević, na period od pet godina.

 S obzirom na to da predsedniku, potpredsedniku i članovima Saveta Državne revizorske institucije mandat ističe 19. aprila 2023. godine o čemu je Državna revizorska institucija obavestila Odbor svojim dopisom od 17. oktobra 2022. godine, polazeći od zakonskih odredbi člana 20. Zakona o Državnoj revizorskoj instituciji, potrebno je pokrenuti postupak izbora novog predsednika, potpredsednika i tri člana Saveta Državne revizorske institucije.

Imajući u vidu navedene zakonske odredbe, kao i obavezu ovog odbora da, u skladu sa članom 19. Zakona, Narodnoj skupštini podnese predlog za novog predsednika, potpredsednika i tri člana Saveta Državne revizorske institucije, potrebno je pokrenuti navedeni postupak izbora.

 S tim u vezi, predložio je da se uputi dopis predsednicima poslaničkih grupa u Narodnoj skupštini sa pozivom da poslanička grupa dostavi predlog kandidata za predsednika, potpredsednika i tri člana Saveta, u roku od 8 dana, sa biografijom kandidata i izjavom o prihvatanju kandidature.

Odbor za finansije, republički budžet i kontrolu trošenja javnih sredstava će, kao ovlašćeni predlagač, u postupku utvrđivanja predloga kandidata organizovati razgovor sa kandidatima, u skladu sa članom 203. stav 3. Poslovnika Narodne skupštine.

 Odbor je, jednoglasno (13 glasova za) prihvatio predlog da se uputi dopis predsednicima poslaničkih grupa u Narodnoj skupštini sa pozivom da poslanička grupa dostavi predlog kandidata za predsednika, potpredsednika i tri člana Saveta, u roku od 8 dana, sa biografijom kandidata i izjavom o prihvatanju kandidature.

Sednica je završena u 12,05 časova.

Sednica je tonski snimana.

SEKRETAR ODBORA PREDSEDNIK

 Tijana Ignjatović Veroljub Arsić